b'\n_START_ARTICLE_\nBiomimetika\n_START_PARAGRAPH_\nB\xc3\xadomim\xc3\xa9tika, tudi b\xc3\xadomimikr\xc3\xadja je veda, ki i\xc5\xa1\xc4\x8de navdih in se ukvarja s posnemanjem narave in njenih modelov, sistemov, procesov in elementov pri re\xc5\xa1evanju \xc4\x8dlove\xc5\xa1kih problemov. Izraz biomimetika izvira iz gr\xc5\xa1kih besed \xce\xb2\xce\xaf\xce\xbf\xcf\x82: b\xc3\xados - \xc5\xbeivljenje in \xce\xbc\xce\xaf\xce\xbc\xce\xb7\xcf\x83\xce\xb9\xcf\x82: mimesis - posnemati. V tem okviru se pogosto uporablja tudi izraz bionika.\n_START_SECTION_\nZgodovina\n_START_PARAGRAPH_\nLjudje so navdih za re\xc5\xa1itve svojih problemov vedno iskali v naravi. Eden izmed prvih primerov biomimetike je bilo prou\xc4\x8devanje pti\xc4\x8dev, z namenom da bi \xc4\x8dlovek lahko letel. \xc4\x8ceprav mu nikoli ni uspelo narediti lete\xc4\x8de naprave, je bil Leonardo da Vinci zelo uspe\xc5\xa1en opazovalec anatomije in leta ptic, pri \xc4\x8demer je ustvaril veliko \xc5\xa1tevilo risb in skic pti\xc4\x8dev, pa tudi skic in na\xc4\x8drtov drugih\xc2\xa0\xc2\xbbletalnih naprav.\xc2\xab Navdih za gradnjo letala sta pri opazovanju golobov med letom dobila tudi brata Wright, ki jima je s prvim letalom uspelo poleteti leta 1903._NEWLINE_Otto Schmitt, ameri\xc5\xa1ki akademik in izumitelj, je skoval izraz biomimetika da bi z njim opisal prenos idej iz biologije v tehnologijo. Izraz biomimetika se v Webstrovem slovaju pojavi leta 1974 z definicijo\xc2\xa0\xc2\xbb\xc5\xa1tudij nastanka, strukture ali funkcije biolo\xc5\xa1ko narejenih substanc in materialov (npr. encimi in svila) in biolo\xc5\xa1kih mehanizmov in procesov (npr. sinteza proteinov in fotosinteza) z namenom sintetizirati podobne produkte z umetnimi mehanizmi, ki posnemajo naravne.\xc2\xab_NEWLINE_Leta 1958 je ameri\xc5\xa1ki zdravnik in \xc4\x8dastnik Jack E. Steele skoval izraz bionika, s pomenom\xc2\xa0\xc2\xbbznanost o sistemih, ki nekatere funkcije kopirajo iz narave.\xc2\xab\xc2\xa0Leta 1960 je bila bionika v Webstrovem slovarju definirana kot\xc2\xa0\xc2\xbbznanost, ki se ukvarja s prenosom podatkov o delovanju biolo\xc5\xa1kih sistemov na re\xc5\xa1itve in\xc5\xbeenirskih problemov.\xc2\xab\xc2\xa0Izraz bionika je prevzel drug pomen ko je Martin Caidin omenil Jacka E. Steeleja in njegovo delo v romanu Cyborg in kasnej\xc5\xa1i televizijski seriji\xc2\xa0\xc2\xbbThe Six Million Dollar Man.\xc2\xab\xc2\xa0Izraz bionika je od takrat povezan z uporabo elektronsko krmiljenih telesnih nadomestkov, ki pove\xc4\x8dajo uporabnikovo naravno mo\xc4\x8d. Ker se bionika povezuje z nadnaravnimi mo\xc4\x8dmi, se angle\xc5\xa1ko govore\xc4\x8di znanstveniki v zadnjih letih odmikajo od uporabe tega izraza._NEWLINE_Izraz biomimikrija se je pojavil leta 1982, k njegovi popularizaciji pa je prispevala znanstvenica in pisateljica Janine Benyus s knjigo Biomimicry: Innovation Inspired by Nature. Biomimikrijo v knjigi definira kot\xc2\xa0\xc2\xbbnovo znanost, ki prou\xc4\x8duje modele v naravi in jih nato posnema ali v njih i\xc5\xa1\xc4\x8de navdih pri re\xc5\xa1evanju \xc4\x8dlove\xc5\xa1kih problemov.\xc2\xab\n_START_SECTION_\nZgledi\n_START_PARAGRAPH_\nNajbolj znan zgled biomimetike je velcro. Idejo za njegovo izdelavo je dobil \xc5\xa1vicarski in\xc5\xbeenir George de Maestral, medtem ko je svojemu psu iz ko\xc5\xbeuha \xc4\x8distil semena s kavelj\xc4\x8dki._NEWLINE_Nekatere barve in premazi imajo sposobnost samoo\xc4\x8di\xc5\xa1\xc4\x8devanja, pri \xc4\x8demer posnemajo strukturo povr\xc5\xa1ine lotosovega lista._NEWLINE_Raziskovalci prou\xc4\x8dujejo in posnemajo zmo\xc5\xbenost termitov, da vzdr\xc5\xbeujejo prakti\xc4\x8dno stalno temperaturo in vla\xc5\xbenost v termitnjakih v Podsaharski Afriki, \xc4\x8deprav zunanja temperatura niha med 3 \xc2\xb0C in 42 \xc2\xb0C. Pro projektu TERMES (Termite Emulation of Regulatory Mound Environments by Simulation, sl.: Posnemanje termitskih regulatornih gomilastih okolij s simulacijami) so znanstveniki posneli termitnjak, ustvarili 3D sliko strukture in razkrili konstrukcijo, ki bi v prihodnje lahko bistveno vplivala na \xc4\x8dlove\xc5\xa1ko na\xc4\x8drtovanje stavb. Eastgate center (srednjevisok pisarni\xc5\xa1ki komples) v Harareju, Zimbabve, se samodejno hladi brez uporabe klimatskih naprav in porabi zgolj 10% energije enako velike konvencionalno zgrajene stavbe._NEWLINE_Janine Benyus v svojih knjigah omenja, da lahko pajki naredijo niti v pajkovi mre\xc5\xbei tako mo\xc4\x8dne kot vlakna kevlarja. In\xc5\xbeenirji bi lahko tak material (\xc4\x8de bi bil dovolj obstojen) uporabili pri izdelavi padalskih vrvic, kablov pri vise\xc4\x8dih mostovih, umetnih ligamentov v medicini in drugih uporabnih izdelkov._NEWLINE_Drugi zgledi biomimetike so npr. lepilo, s katerim so dagnje prilepljene na podlago, son\xc4\x8dne celice v obliki listov, bioni\xc4\x8dni avtomobili z obliko ki se zgleduje po ribah vrste Ostraciidae, material, ki posnema strukturo ko\xc5\xbee morskih psov, pridobivanje vode iz megle po zgledu nekaterih hro\xc5\xa1\xc4\x8dev, itd. Po zgledu nekaterih tropskih metuljev je mogo\xc4\x8de izdelati zaslon, ki deluje po na\xc4\x8delu interferen\xc4\x8dne modulacije. Z interferen\xc4\x8dno modulacijo je od povr\xc5\xa1ine mogo\xc4\x8de odbiti svetlobo z \xc5\xbeeleno valovno dol\xc5\xbeino za vsak izbrani piksel. Prvo mesto, ki je zgrajeno po na\xc4\x8delih biomimikrije je Lavasa v Indiji. S pomo\xc4\x8djo biomimikrije je mogo\xc4\x8de razviti tudi nekatere metodologije in sisteme za optimizacijo in\xc5\xbeenirskih produktov in sistemov. Zgled je izpeljava Murrayevega zakona, ki opisuje pretok teko\xc4\x8din preko razvejanih cevnih sistemov.'